Slim vang sy baas in ontsnapkamer - Maroela Media
Tydens die speletjie is 'n mens veronderstel om uit 'n ontsnapkamer te breek, maar dié inbreker kon nie die raaisels baasraak nie.
'n Man in Vancouver, Washington in die VSA, moes die polisie se hulp ontbied nadat hy by NW Escape Experience ingebreek het en nie kon ontsnap nie.
"Toe ons gesien het die skade is minimaal, het ons gedink dit is skreeusnaaks," het Rob Bertrand, eienaar van die onderneming, aan CNN gesê.
Ontsnapkamers het die afgelope paar jaar in gewildheid toegeneem. Groepe moet binne 'n beperkte tyd saamwerk, leidrade opspoor en raaisels oplos om uit die vertrek te ontsnap. In Suid-Afrika is daar verskeie ondernemings wat ook ontsnapkamers aanbied, soos onder andere HintHunt, Mindgame en Hashtag Escape.
Die inbreker het Sondagoggend egter onwetend aan dié spanbou-oefening deelgeneem.
"Hy het homself tuisgemaak," het Bertrand verduidelik. "Hy het selfs bier uit die yskas gesteel." Die man het glo ook 'n selfoon en 'n afstandbeheerder gesteel.
"Die man wou uit die agterdeur ontsnap, maar hy het dit só erg beskadig toe hy wou inbreek, dat hy dit nie weer kon oopmaak nie. Daarna het hy 911 van die ontvangstoonbank gebel. Hy het uiteindelik die agterdeur kon oop kry, maar 'n polisiebeampte het hom voorgekeer en in hegtenis geneem," het Bertrand bygevoeg.
Meeste groepe spandeer tussen 50 en 58 minute om uit die vertrek te ontsnap. Die rekord by dié onderneming is 33 minute.
Sou graag in die pret wou deel, maar waar sien ek dit?
Ek lag maar vir die artikel, die enigste video wat ek kon vind is https://www.youtube.com/watch?v=oc9WfzdgkIo . Glo die plek sal later n volledige video vrystel.